《谢王君宝惠菊花》
宋代·刘才邵

常怜避俗翁，寄傲谢簪绂。三径竹虽存，苦乏杯中物。

采采黄金英，篱边空伫立。赖有好事人，陶然得酣适。

吾家颇种秫，压滓夜槽泣。其如移菊晚，青蕊不堪摘。

念谁分秋香，泛此花瓷白。高情歘相投，遣送劳一力。

风期宛然同，未易分今昔。两株千万朵，冷艳光相射。

银盘何烂烂，承露带青碧。月下更奇绝，碎影寒气逼。

桃红吐鲜妍，醉晕不容拭。嘉名配黄花，姚魏真匹敌。

开窗对二妙，清意争先入。却思陪语笑，坐叹溪山隔。

幸有真契存，满目共秋色。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。